ຂປລ. ລັດຖະບານ ກໍຄື ກະຊວງແຮງງານ ແລະ ສະຫວັດດີຫານສັງຄົມ ໄດ້ຮ່າງກົດໝາຍວ່າດ້ວຍຄົນພິການ ເພື່ອຄຸ້ມຄອງ ແລະ ພັດທະນາວຽກງານຄົນພິການ ແນໃສ່ສ້າງໂອກາດໃຫ້ຄົນພິການ ມີສ່ວນຮ່ວມຢ່າງເຕັມສ່ວນໃນສັງຄົມ ໂດຍຜ່ານການໂຄສະນາປູກຈິດສຳນຶກ ໄປຄຽງຄູ່ກັບການບັງຄັບໃຊ້ກົດໝາຍ ແລະ ເຮັດໃຫ້ຄົນພິການມີຊີວິດການເປັນຢູ່ ນັບມື້ດີຂຶ້ນເທື່ອລະກ້າວ.
ທ່ານ ຄຳແພງ ໄຊສົມແພງ ລັດຖະມົນຕີກະຊວງແຮງງານ ແລະ ສະຫວັດດີ ການສັງຄົມ ໃຫ້ຮູ້ໃນໂອກາດສະເໜີຮ່າງກົດໝາຍ ວ່າດ້ວຍຄົນພິການ ໃນກອງປະຊຸມສະໄໝສາມັນ ເທື່ອທີ 6 ຂອງສະພາແຫ່ງຊາດຊຸດທີ VIII ໃນວັນທີ 10 ທັນວາ 2018 ນີ້ວ່າ: ເມື່ອກົດໝາຍ ວ່າດ້ວຍຄົນພິການ ໄດ້ຖືກຮັບຮອງ ແລະ ປະກາດໃຊ້ແລ້ວ ຈະມີພື້ນຖານ ທາງດ້ານນິຕິກໍາທີ່ເປັນບ່ອນອີງ ໃນການຄຸ້ມຄອງ ແລະ ຈັດຕັ້ງປະຕິບັດວຽກງານຄົນພິການ ໂດຍສະເພາະ ຄວາມສະເໝີພາບ ແລະ ຄວາມເທົ່າທຽມ ຂອງຄົນພິການໄດ້ຮັບການຈັດຕັ້ງປະຕິບັດ ໃຫ້ເປັນຮູບປະທຳໃນສັງຄົມຫລາຍຂຶ້ນ ເພື່ອໃຫ້ຄົນພິການມີສ່ວນຮ່ວມຢ່າງຕັ້ງໜ້າເຂົ້າ ໃນການພັດທະນາເສດຖະກິດ-ສັງຄົມ. ຄົນພິການຈະໄດ້ຮັບການສົ່ງເສີມ, ພັດທະນາ ແລະ ສາມາດເຂົ້າເຖິງການບໍລິການ ຂັ້ນພື້ນຖານດ້ານຕ່າງໆ ເຊັ່ນ: ການປີ່ນປົວ-ຟື້ນຟູສຸຂະພາບ, ການຝຶກວິຊາຊີບ ແລະ ການມີວຽກເຮັດງານທຳ ທີ່ເໝາະສົມ ລວມທັງໄດ້ຮັບການສຶກສາ ໂດຍຜ່ານຂະບວນການຮຽນຮ່ວມ ໃນສະຖານການສຶກສາ ທັງພາກລັດ ແລະ ພາກເອກະຊົນ. ຄົນພິການມີການດໍາລົງຊີວິດຢ່າງເປັນເອກະລາດ, ສາມາດເຂົ້າເຖິງສະພາບແວດລ້ອມ ເປັນຕົ້ນ ພື້ນຖານໂຄງລ່າງ, ການຄົມມະນາຄົມ-ຂົນສົ່ງ, ຂໍ້ມູນ-ຂ່າວສານ, ການສື່ສານ, ເຕັກໂນໂລຊີ, ສິ່ງອໍານວຍ ຄວາມ ສະດວກ ແລະ ການບໍລິການຕ່າງໆ ທັງໃນຕົວເມືອງ ແລະ ຊົນນະບົດ; ລະບົບຂໍ້ມູນ ແລະ ສະຖິຕິກ່ຽວກັບຄົນພິການ ໄດ້ຮັບການພັດທະນາຢ່າງເປັນລະບົບ ໂດຍມີການແຍກປະເພດຄົນພິການ ຕາມເພດ-ໄວ ຢ່າງຄົບຖ້ວນ ແລະ ມີຄວາມ ເປັນເອກະພາບ ໃນຂອບເຂດທົ່ວປະເທດ.
ພ້ອມກັນນີ້, ກົດໝາຍດັ່ງກ່າວ ຈະເຮັດໃຫ້ພຶດຕິກຳ ແລະ ທັດສະນະຄະຕິຂອງບຸກຄົນ ແລະ ສັງຄົມ ຕໍ່ຄົນພິການ ໄດ້ຮັບການປັບປຸງ ແລະ ປ່ຽນແປງ ໄປໃນທາງບວກເທື່ອລະກ້າວ, ການຊ່ວຍເຫລືອຄົນພິການ ໃນຮູບແບບການກຸສົນ ກໍຈະຫັນໄປສູ່ການຮັບຮູ້ ສິດ ແລະ ຄວາມສະເໝີພາບ ຂອງຄົນພິການ ເປັນຕົ້ນ ການເຄົາລົບ ແລະ ການສ້າງໂອກາດ ໃຫ້ຄົນພິການໄດ້ເຂົ້າຮ່ວມໃນກິດຈະກໍາທາງສັງຄົມຫລາຍຂຶ້ນ.